# Montanejos

Montanejos és un municipi del País Valencià que es troba a la comarca de l'Alt Millars.

## Geografia

El poble està enclavat a les muntanyes de la serra de Los Tajos, a la vora del riu Millars. Són coneguts els estrets que formen el riu i el barranc de la Maimona, on es poden contemplar panorames vistosos i hi ha instal·lades múltiples vies d'escalada. Un tercer riu, el Montant, tanca el poble per la part de la carretera d'Onda.
En el riu Millars, que discorre entre estos estrets, es pot prendre el bany en piscines naturals que aporta aigües a les fonts dels Banys, de la Tancada, Zorrica, etc. Destaquen també l'embassament d'Arenós, el Morrón de Campos, el Castell, els Tres Pinitos, Cova Negra, etc.

### Nuclis

Montanejos compta en el seu terme municipal amb la pedania de l'Alqueria.
En 1974 el terme municipal de Campos d'Arenós va passar a formar part de Montanejos, tres anys abans de finalitzar les obres de l'embassament d'Arenós.

### Localitats limítrofes

Limita amb Cortes d'Arenós, la Pobla d'Arenós, la Font de la Reina, Montant i Aranyel.

## Història

Es tracta d'una població d'origen àrab que naix quan l'Alquería de Abajo i l'Alquería de Arriba passen a formar part del castell de Montant. Manté la població morisca fins a 1609, any en el qual es decreta la seua expulsió.

## Demografia

Evolució demogràfica :
| 1990 | 1992 | 1994 | 1996 | 1998 | 2000 | 2002 | 2004 | 2005 | 2006 | 2007 | 2010 | 2012 |
| 443 | 417 | 400 | 404 | 408 | 415 | 453 | 481 | 488 | 500 | 604 | 618 | 620 |

## Economia

Les activitats econòmiques del municipi són l'agricultura, els serveis i el balneari.

## Política i govern
### Composició de la Corporació Municipal

El Ple de l'Ajuntament està format per 7 regidors. En les eleccions municipals de 26 de maig de 2019 foren elegits 4 regidors del Partit Socialista del País Valencià (PSPV-PSOE), 2 del Partit Popular (PP) i 1 de Ciutadans - Partit de la Ciutadania (Cs).
Eleccions municipals de 26 de maig de 2019 - Montanejos :
| Candidatura | Candidatura | Candidatura | Cap de llista | Vots | Vots | Regidors |
| | Partit Socialista del País Valencià-PSOE | | Miguel Sandalinas Collado | 199 | 54,37% | 4 |
| | Partit Popular | | Natividad Santabibiana Tarazona | 119 | 32,51% | 2 (-1) |
| | Ciutadans - Partit de la Ciutadania | | Fermín Silvestre Juan | 47 | 12,84% | 1 (+1) |
| | Vots en blanc | | | 1 | 0,27% | |
| Total vots vàlids i regidors | Total vots vàlids i regidors | Total vots vàlids i regidors | Total vots vàlids i regidors | 366 | 100 % | 7 |
| | Vots nuls | Vots nuls | Vots nuls | 7 | 1,88% | |
| Participació (vots vàlids més nuls) | Participació (vots vàlids més nuls) | Participació (vots vàlids més nuls) | Participació (vots vàlids més nuls) | 373 | 83,26%** | |
| Abstenció | Abstenció | Abstenció | Abstenció | 75* | 16,74%** | |
| Total cens electoral | Total cens electoral | Total cens electoral | Total cens electoral | 448* | 100 %** | |
| Alcalde: Miguel Sandalinas Collado (PSPV) (15/06/2019) Per majoria absoluta dels vots dels regidors (4 vots de PSPV) |||||||
| Fonts: JEC, JEZ Sogorb, Periòdic Ara. (* No són vots sinó electors. ** Percentatge respecte del cens electoral.) |||||||

### Alcaldia

Des de 2015 l'alcalde de Montanejos és Miguel Sandalinas Collado, del Partit Socialista del País Valencià (PSPV-PSOE).
Llista d'alcaldes des de les eleccions democràtiques de 1979 :
| Període | Alcalde o alcaldessa | Partit polític | Data de possessió | Observacions |
| 1979–1983 | José Antonio Galiana Aragón | UCD | 19/04/1979 | -- |
| 1983–1987 | José Antonio Galiana Aragón | PDL | 28/05/1983 | -- |
| 1987–1991 | Valentín Collado Fornàs | PSPV-PSOE | 30/06/1987 | -- |
| 1991–1995 | Valentín Collado Fornàs | PSPV-PSOE | 15/06/1991 | -- |
| 1995–1999 | Laureano Sandalinas Gil | PP | 17/06/1995 | -- |
| 1999–2003 | Laureano Sandalinas Gil | PP | 03/07/1999 | -- |
| 2003–2007 | Laureano Sandalinas Gil | PP | 14/06/2003 | -- |
| 2007–2011 | Laureano Sandalinas Gil | PP | 16/06/2007 | -- |
| 2011–2015 | Laureano Sandalinas Gil | PP | 11/06/2011 | -- |
| 2015–2019 | Miguel Sandalinas Collado | PSPV-PSOE | 13/06/2015 | -- |
| 2019-2023 | Miguel Sandalinas Collado | PSPV-PSOE | 15/06/2019 | -- |
| Des de 2023 | Miguel Sandalinas Collado | PSPV-PSOE | 17/06/2023 | -- |
| Fonts: Generalitat Valenciana |||||

## Monuments

* Església de Sant Jaume. Del segle xviii. Conté valuoses pintures al fresc, obra de Lluís Antoni Planes, datades a finals del segle xviii i que seguixen l'estil que marcava en aquella època l'Acadèmia de Sant Carles, un academicisme caracteritzat pel classicisme, la moderació, l'equilibri i la norma.
* El Castell. Restes d'un antic castell d'època musulmana situat en una posició estratègica, sobre el cim d'una muntanya situada al marge esquerre del riu Montant i des del qual es domina part del riu Millars, tot el pla que forma al seu pas per Montanejos, els camins que baixaven des de la zona de Cortes d'Arenós i Sucaina i les actuals poblacions de Montant i La Alquería. Les restes que es poden contemplar actualment són tres estructures diferenciades, dues torres i un aljub. A més s'aprecien també alguns trams de muralla.
* Ermita de la Mare de Déu dels Desemparats. Del segle xvii. Situada al barri de L'Alqueria. Destaquen el seu campanar i el seu pòrtic. L'estructura és d'una sola nau encara que té petites capelles adossades a ambdós murs laterals. Les rajoles o taulellets del campanar daten de la segona meitat del segle xvii i principis del segle xviii. És una rajola quadrada de cambra perquè el seu dibuix complet s'ha partit en quatre parts. Representa una roseta, fulles corbades, fruits i una palmeta en l'angle.
* La Torre. Antiga torre de vigilància situada en el nucli urbà, enfront de l'església. És de planta circular i alçat cilíndric. Està construïda amb cudols de diferents grandàries, provinents del riu i travats amb argamassa. Actualment està adossada a l'antic palau dels Comtes de Vallterra. Se'n conserven únicament els murs mestres exteriors, ja que els interiors han estat derrocats.
* Pont de Sant Josep. Del segle xix. Té estructura de tres arcs de mig punt i està realitzat en pedra. Pel seu interior circula una petita séquia que duu aigua de reg fins a l'Alqueria, per això es denomina pont-aqüeducte. Cap a la meitat de l'estructura s'alcen dues fornícules a ambdues parts del pont on s'han col·locat sengles panells ceràmics en els quals es representen la Mare de Déu dels Desemparats i Sant Josep, qui dona nom al pont.
* Los Baños. Les restes de Los Baños es troben al marge dret del riu, prop de la font del mateix nom. Hi ha dues estructures diferenciades: d'una banda un parament de pedra calcària de forma semicircular, dividit en tres cossos i, de l'altra, una altra construcció adossada, de planta quadrada amb dues obertures en un dels seus murs. Es creu que possiblement esta darrera construcció fora posterior per la diferència de factura constructiva i que probablement es tractara d'un molí d'aigua. A més, s'hi pot contemplar una extensa xarxa de petites séquies que duen l'aigua. L'estructura de l'edifici tingué similituds amb la dels banys romans.

## Llocs d'interés

* L'Alqueria. Nucli de poques famílies, que estava rodejat d'una muralla. En este tipus d'urbanisme és molt característic el traçat irregular dels carrers, els quals solen ser estrets i poc il·luminats, i fan la sensació de ser laberíntics, ja que no permeten l'orientació ni la visió general. La ciutat es convertix en un agregat de cases que mostra un organisme compacte.
* La Cueva Negra. Es tracta d'una cova de molt àmplies dimensions; l'accés té lloc a través d'una gran boca de 26 x 10 m després de la qual trobem una enorme cavitat amb una superfície de 2.300 m² i un volum de 40.000m$^3$, que la convertixen en una de les sales més grans de tot el País Valencià. L'interior de la cavitat es troba ple de grans blocs de roca la disposició de les quals arriba a formar pseudogaleries, amb uns fragments de roca denominats clasts, que són producte de processos de despreniment.
* El Chorro. Es tracta del punt de desguàs de l'Embassament d'Arenós, construït per a la regulació de cabals del riu Millars. Si descendim fins al pont situat en les proximitats del doll d'aigua podrem apreciar de prop, però de manera segura, la potència i la bellesa de l'aigua en caure, així com les espectaculars parets verticals de calcària, de més de 100 m, a través de les quals s'ha excavat esta canalització i on crida l'atenció l'extraordinària horitzontalitat dels estrats geològics.
* Los Estrechos. Situats entre la població de Montanejos i l'embassament d'Arenós, es tracta d'un dels trams més bells del riu Millars, on encaixa, en un congost d'uns 25 m d'ample, entre parets pràcticament verticals que en alguns punts superen els 100 m d'altura. Les parets quasi verticals presenten una intenses coloracions rogenques.
* Barranc de la Maimona. Constituïx una microrreserva de flora.
* Embassament d'Arenós.
* El Balneari.

## Festes i celebracions

* Festes patronals. Se celebren a principis de setembre en honor de la Verge del Roser, Verge dels Desemparats i Sagrat Cor.
* La Immaculada. Se celebra el 8 de desembre amb la festa de El Torico amb bous al carrer i sopars populars.
* Nadal. El 25 de desembre es canten albaes i nadalenques pels carrers.
* Sant Antoni. Se celebra el cap de setmana més pròxim al 17 de gener amb benedicció d'animals, processó i repartiment dels típics rotllos o "caritat".
* Sant Jaume. Se celebra el 25 de juliol.

## Nota tràgica

A Montanejos va morir assassinat el jove independentista catalanista Guillem Agulló i Salvador a mans d'un grup de joves feixistes l'any 1993.

## Referències

* ↑ Monferrer Gozalvo, Pablo (Secretari accidental). «Acta de la sesión extraordinaria del Ayuntamiento Pleno de Montanejos, celebrada el día quince de junio de dos mil diecinueve», 15-06-2019.
* ↑ Junta Electoral Central «Resolución de 2 de julio de 2019, de la Presidencia de la Junta Electoral Central, por la que se procede a la publicación del resumen de los resultados de las elecciones locales convocadas por Real Decreto 209/2019, de 1 de abril, y celebradas el 26 de mayo de 2019, según los datos que figuran en las actas de proclamación remitidas por cada una de las Juntas Electorales de Zona. Provincias: Cantabria, Castellón, Ciudad Real, Córdoba, A Coruña, Cuenca, Gipuzkoa y Girona». Butlletí Oficial de l'Estat, 184, 02-08-2019, pàg. 84.158 [Consulta: 29 abril 2020].
* ↑ Junta Electoral de la Zona de Sogorb «Relación de candidaturas proclamadas para las elecciones municipales de 26 de mayo de 2019» (pdf) (en castellà). Butlletí Oficial de la Província de Castelló. Diputació Provincial de Castelló [Castelló], 56, 30-04-2019, pàg. 9-10. inserció 01869-2019-U [Consulta: 19 juny 2019].
* ↑ Ara. «Eleccions municipals 2019. Montanejos», 26-05-2019. [Consulta: 26 setembre 2020].
* ↑ Direcció d'Anàlisi i Polítiques Públiques de la Presidència. Generalitat Valenciana. «Banc de Dades Municipal. Montanejos. Històric de Govern Local». Portal d'informació ARGOS. [Consulta: 10 juny 2020].

## Enllaços externs

* Web Oficial de Montanejos Arxivat 2007-12-13 a Wayback Machine.
* Balneari de Montanejos
* País Valencià, poble a poble, comarca a comarca, de Paco González Ramírez, d'on se n'ha tret informació amb el seu consentiment.
* Institut Valencià d'Estadística Arxivat 2010-06-18 a Wayback Machine..
* Portal de la Direcció General d'Administració Local de la Generalitat Arxivat 2008-05-26 a Wayback Machine..